**Минимални услови за подношење докторске дисертације на преглед и оцену на Студијама при универзитету**

Члан 1

Студент који је завршио израду докторске дисертације на Студијама при универзитету, подноси је на преглед и оцену уколико је испунио све услове предвиђене студијским програмом докторских академских студија и аутор/коаутор је најмање два рада који су објављени (доступни су користећи DOI број) у научним часописима категорија од М21а до М23\*, који су суштински и садржајно повезани са најважнијим доприносима у докторској дисертацији, односно главних резултата који су проистекли из истраживања при припреми докторске дисертације, у складу са Стандардима и општим актом Универзитета у Београду. На једном од ова два рада, студент мора бити први аутор (аутор са највећим доприносом), а на другом мора бити међу прва три аутора. Уколико рад има више аутора са подједнаким доприносом, само један од аутора може да користи тај рад као услов при предаји докторске дисертације.

Члан 2

Категорије М21а до M23 одређују се на основу класификације часописа који припадају WoS листама по фактору утицаја ИФ2, односно ИФ5 фактору, сагласно члану 6. Правилника о категоризацији и рангирању научних часописа Министарства просвете, науке и технолошког развоја (МПНТР) Републике Србије. Категорији М23 припадају и часописи означени као Q1 у SJR и часописи на листама ERIH+.

Студент чија докторска дисертација представља оригиналне резултате интердисциплинарних истраживања претежно из поља друштвено-хуманистичких наука треба да објави најмање два рада у научним часописима категорија М21а до М23 или часописима означеним као Q1 у SJR и часописима на листама ERIH+, на начин описан у првом ставу.

Студент чија докторска дисертација представља оригиналне резултате мултидисциплинарних, интердисциплинарних или трансдисциплинанрих истраживања из поља природних, медицинских или техничко -технолошких наука, с једне, и друштвено-хуманистичких наука, с друге стране, мора да има најмање један објављен рад у међународном часопису који је у категоријама од М21а до М23, у складу са чланом 6 Правилника о категоризацији и рангирању научних часописа МПНТР, док други рад може да буде и у часописима означеним као Q1 у SJR и часописима на листама ERIH+, на начин описан у првом ставу.

Члан 3

Ментори и студент академских студија дефинишу у којим научним областима је доминантан допринос докторске дисертације. Веће студија при Универзитету, на основу овог предлога и предлога Програмског савета одговарајућег смера, одређује Комисију која припрема Извештај о научној заснованости докторске дисертације. Ова одлука истовремено дефинише групу и категорију часописа у којима морају да буду радови који су основа докторске дисертације.

После предаје докторске дисертације Програмски савет одговарајућег програма докторских академских студија разматра извештај ментора о завршеној докторској дисертацији и доставља мишљење Већу Студија при универзитету о испуњености услова. Овај извештај мора да има констатацију да су радови публиковани у часописима који припадају раније одређеним областима и припадају категоријама научних часописа на начин дефинисан члановима 1 и 2 овог документа. Веће студија при универзитету разматра мишљење Програмског савета и утврђени предлог доставља Већу за интердисциплинарне, мултидисциплинарне и трансдисциплинарне (ИМТ) студије.

Члан 4

 ИМТ Веће даје сагласност на утврђени предлог Већа Студија при универзитету.